Maleren Erik Werenskiold (1855-1938) med sønnen Dagfin (1892–1977).
**Dagfin Werenskiold** (født 1892 i Bærum, død 1977) var en norsk maler og billedhugger.

Werenskiold ble født på Solberg gård i Bærum i Akershus i 1892. Da han skulle begynne på skolen, skrev hans far, maleren og tegneren Erik Werenskiold, til skolebestyreren: «*Dagfin skal fritas for tegneundervisning, da han skal bli kunstner.*» Erik Werenskiold hadde sett hvordan datterens kunstneriske evner var blitt ødelagt av skolen.

I stedet fikk Dagfin Werenskiold som barn tegneundervisning av sin far, og fulgte ham på studiereiser rundt i norske bygder. Han beholdt likevel sin kunstneriske selvstendighet og sa selv at «*Jeg tok ofte igjen, ville ikke la meg kuste*». I 1911 dro han alene på studietur til Paris, i 1913 til Provence. Dagfin Werenskiold hadde ytterligere studieopphold i Frankrike fra 1920 til 1923, der han studerte modellering, maling og skjæring hos blant andre Atoine Bourdelle i Paris. Han reiste også på studieturer til Grønland og Italia. 

Werenskiold malte bilder fra norsk bondeliv, modellerte portretter og lagde flere relieffarbeider, blant annet til bronsedørene i Oslo domkirke i 1937 med motiver fra Bergprekenen, og malte trerelieffer til borggården foran Oslo rådhus i 1950 med figurer fra norrøn mytologi. Han lagde også utsmykninger ved St. Olaf College i Northfield i Minnesota i USA i 1958 og altertavler til Hornindal kirke i 1930 og Sandefjord kirke i 1963. Han illustrerte dessuten flere bøker, blant annet Asbjørnsen og Moes samling av folkeeventyr, Ingeborg Refling Hagens *Den gamle pioner* fra 1937 og Nordahl Rolfsens lesebok fra 1939. Han deltok også på en lang rekke store utstillinger i Norge og utlandet.

Dagfin Werenskiold var lillebror til geologen Werner Werenskiold (1883–1961).

Borggården Oslo rådhus
----------------------

Dagfin Werenskiold lagde blant annet malte trerelieffer til borggården bak Oslo rådhus med figurer fra norrøn mytologi. Relieffene er montert på veggen under arkadene (søylegangene).

* 
* 
* 
* 
* 
*

Referanser
----------

1. ↑   RKDartists, «Dagfin Werenskiold», RKD kunstner-ID 276475[Hentet fra Wikidata]
2. 1 2   Discogs, Discogs artist-ID 4202719, besøkt 9. oktober 2017[Hentet fra Wikidata]
3. 1 2   Norsk kunstnerleksikon, Norsk kunstnerleksikon ID Dagfin\_Werenskiold, besøkt 9. oktober 2017[Hentet fra Wikidata]
4. 1 2   KulturNav, KulturNav-ID a9f5d377-67dc-4704-ba57-b8401c464126, besøkt 9. oktober 2017[Hentet fra Wikidata]
5. ↑   nbl.snl.no, besøkt 25. april 2019[Hentet fra Wikidata]
6. ↑  «Vakre skoletimer», *Dagbladet* 27. mai 1998
7. ↑  «Aftenposten, 1. juli 1977, s. 7». *www.nb.no*. Nasjonalbiblioteket. Besøkt 10. august 2020.

Litteratur
----------

* Parmann, Øistein (1967). *Dagfin Werenskiolds trerelieffer*. Oslo: Dreyer.
* Grønvold, Ulf; Anker, Nils; Ørensen, Gunnar; Havran, Jiri (2000). *Det store løftet: Rådhuset i Oslo*. Oslo: Oslo kommune/ASchehoug. ISBN 82-03-22319-2. CS1-vedlikehold: Flere navn: forfatterliste (link)

Eksterne lenker
---------------

* Dagfin Werenskiold i Norsk kunstnerleksikon
* Dagfin Werenskiold i Norsk biografisk leksikon
* Verk av Dagfin Werenskiold på nasjonalmuseet.no
* «Biografi som kunstner i Akershus». Arkivert fra originalen 27. september 2007. Besøkt 6. april 2007.

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Norsk kunstnerleksikon **·** Prabook **·** Historisk befolkningsregister **·** BIBSYS **·** Geni **·** VIAF **·** GND **·** ISNI **·** ULAN **·** KulturNav **·** Discogs
 |

Portal: Kunst